钦定古今图书集成/明伦汇编/官常典/第665卷 > 后汉
## 钦定古今图书集成/明伦汇编/官常典/第665卷 > 后汉

后汉“王国，设傅、相、中尉、郎中令、仆，各帅其属。”

按：《后汉书百官志》：“皇子封王，其郡为国。每置傅一人，
相一人，皆二千石。”本注曰：“傅，主导王以善礼，如师不
臣也。相如太守，有长史如郡丞。”汉初立诸王，因项羽
所立诸王之制，地既广大，且至千里。又其官职，傅为
太傅，相为丞相。又有御史大夫及诸卿，皆秩二千石。
百官皆如朝廷，国家唯为置丞相，其御史大夫以下，
皆自置之。至景帝时，吴楚七国恃其国大，遂以作乱，
几危汉室。及其诛灭，景帝惩之，遂令诸王不得治民，
令内史主治民，改丞相曰“相”，省御史大夫、廷尉、少府、
宗正博士官。武帝改汉“内史中尉、郎中令”之名。

〈注〉《前书》曰：“改汉内史为京兆尹，中尉为执金吾，郎中令为光禄勋。”

而王国如故，员职皆朝廷为署，不得自置。至汉成帝，
省内史“治民”，更令相治民。

〈注〉《汉旧仪》曰：“大司空何武奏罢内史相如太守，中尉如都尉参职。”是后中尉争权，与王相奏，常不和也。

太傅但曰“傅。”

中尉一人，比二千石。本注曰：“职如郡都尉，主盗贼。”

〈注〉《东观书》曰：“其绍封削绌者，中尉、内史官属亦以率减。”

郎中令一人，仆一人，皆千石。本注曰：郎中令掌王大
夫郎中宿卫，官如光禄勋，自省少府职皆并焉。仆主
车及驭，如太仆。本注曰：“太仆，比二千石。”武帝改但曰
仆，又皆减其秩。治书，比六百石。本注曰：治书，本尚书，
更名大夫，比六百石。本注曰：无员。掌奉王使，至京都
奉璧贺正月及使诸国。本皆持节，后去节。谒者，比四
百石。本注曰：掌冠长冠本员十六人，后减。礼乐长，本
注曰：“主乐人。”卫士长，本注曰：“主卫士。”医工长，本注曰“主医药。”永巷长，本注曰：“宦者。主宫中婢使。”祠祀长，本
注曰：“主祠祀。”皆比四百石。

〈注〉自《礼乐长》至此，皆四百石。

郎中，二百石。本注曰：“无员。”